Rekordbedrag in Duitse lotery gewenArgieffoto ŉ Man uit die weste van Duitsland het ŉ rekordbedrag van €76.9 miljoen (sowat R1.3 miljard) ontvang nadat hy die grootste bedrag nog in die Duitse lotery gewen het. Andreas Koetter, die besturende direkteur van Duitsland se lotery-organisasie, het die wenbedrag as ŉ “groot, vet Paaseier” beskryf. Die organisasie het gesê die wenner, wie se identiteit nie bekendgemaak mag word nie, het slegs een kaartjie gekoop. Vroeër vanjaar het ŉ persoon uit dieselfde gebied in Duitsland met €49.7 miljoen weggestap. Die meeste geld wat nog ooit in ŉ Europese lotery gewen is, is €90 miljoen. Dit is in 2015 deur iemand in die Tjeggiese Republiek gewen. Volgens Duitsland se loteryorganisasie is die statistiese waarskynlikheid om die boerpot te wen, 1 uit 95 miljoen.